CELEX: 62011CN0654
Language: el
Date: 2011-12-20 00:00:00
Title: Υπόθεση C-654/11 P: Αναίρεση που άσκησε στις 20 Δεκεμβρίου 2011 η Transcatab SpA, υπό εκκαθάριση, κατά της αποφάσεως που εξέδωσε το Γενικό Δικαστήριο (τρίτο τμήμα) στις 5 Οκτωβρίου 2011 στην υπόθεση T-39/06, Transcatab κατά Ευρωπαϊκής Επιτροπής

18.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 49/19
            
         Αναίρεση που άσκησε στις 20 Δεκεμβρίου 2011 η Transcatab SpA, υπό εκκαθάριση, κατά της αποφάσεως που εξέδωσε το Γενικό Δικαστήριο (τρίτο τμήμα) στις 5 Οκτωβρίου 2011 στην υπόθεση T-39/06, Transcatab κατά Ευρωπαϊκής Επιτροπής
   (Υπόθεση C-654/11 P)
   2012/C 49/33
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Transcatab SpA, υπό εκκαθάριση (εκπρόσωποι: C. Osti, A. Prastaro και G. Mastrantonio, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   H αναιρεσείουσα ζητεί από το Δικαστήριο:
   
               —
            
            
               να ακυρώσει την απόφαση του Γενικού Δικαστηρίου (τρίτο τμήμα), της 5ης Οκτωβρίου 2011, επί της υποθέσεως T-39/06, Transcatab κατά Επιτροπής (στο εξής: αναιρεσιβαλλόμενη απόφαση), στο μέτρο που με αυτή διαπιστώθηκε ότι η Standard Commercial Corp. (και επομένως η Alliance One International) φέρει εις ολόκληρον ευθύνη για τις παραβάσεις της Transcatab·
            
         
               —
            
            
               να μειώσει κατά συνέπεια το ποσό του επιβληθέντος στην Transcatab προστίμου ακυρώνοντας εν μέρει το άρθρο 2, στοιχείο γ', της αποφάσεως της Επιτροπής C(2005) 4012 τελικό, σχετικά με διαδικασία εφαρμογής του άρθρου 81, παράγραφος 1, ΕΚ, υπόθεση COMP/C.38.281/B.2 — Ακατέργαστος καπνός — Ιταλία (στο εξής: επίδικη απόφαση) και να κρίνει ότι το πρόστιμο πρέπει να υπολογισθεί βάσει του κύκλου εργασιών της Transcatab, ο οποίος αντιστοιχεί, για το οικονομικό έτος που έληξε τον Μάρτιο του 2005, σε 32,338 εκατομμύρια ευρώ, δυνάμει των διατάξεων του άρθρου 15, παράγραφος 2, του κανονισμού 17/62 και του άρθρου 23, σημείο 2, του κανονισμού 1/2003·
            
         
               —
            
            
               να αναιρέσει κατά συνέπεια την αναιρεσιβαλλόμενη απόφαση, στο μέτρο που με αυτή εφαρμόστηκε στην Transcatab ο συντελεστής 1,25 επί του βασικού ποσού του προστίμου·
            
         
               —
            
            
               να αναιρέσει την αναιρεσιβαλλόμενη απόφαση, στο μέτρο που με αυτή απορρίφθηκαν οι αιτιάσεις της Transcatab σχετικά με α) τη μη μείωση του ποσού του επιβληθέντος προστίμου παρά την έλλειψη συγκεκριμένου αντίκτυπου στην αγορά, β) τη μείωση της σοβαρότητας της παραβάσεως κατά την περίοδο 1999-2002 και γ) το ελαφρυντικό στοιχείο της «εύλογης αμφιβολίας», το οποίο είχε ωστόσο εφαρμοστεί σε παρεμφερή ισπανική περίπτωση, και ως εκ τούτου να μειώσει το πρόστιμο·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Πρώτον, η απόφαση αντίκειται στο άρθρο 296 ΣΛΕΕ, στα άρθρα 48 και 49 του Χάρτη των Θεμελιωδών Δικαιωμάτων της Ευρωπαϊκής Ένωσης και, εν πάση περιπτώσει, στις αρχές που διέπουν το βάρος αποδείξεως και τα δικαιώματα άμυνας της Transcatab. Κατά την πρωτοβάθμια διαδικασία προβλήθηκαν επιχειρήματα και αποδεικτικά στοιχεία προς ανατροπή του τεκμηρίου περί ουσιαστικής ασκήσεως εκ μέρους της SCC αποφασιστικής επιρροής στη συμπεριφορά της Transcatab. Τα εν λόγω επιχειρήματα και αποδεικτικά στοιχεία, στο μέτρο που ασκούν επιρροή και, εν πάση περιπτώσει, στο μέτρο που δεν έχουν σημασία βάσει της πρόσφατης νομολογίας του Δικαστηρίου, έχρηζαν έστω συγκεκριμένης εκτιμήσεως και, σε περίπτωση απορρίψεώς τους, προσήκουσας αιτιολογίας. Η αναιρεσείουσα εκτιμά ότι το Γενικό Δικαστήριο δεν τήρησε καμία από τις δύο αυτές επιταγές. Εν πάση περιπτώσει, η αναιρεσείουσα φρονεί ότι η απόφαση, κρίνοντας παραδεκτή τη χρήση νέων αποδεικτικών στοιχείων ενώπιον του Γενικού Δικαστηρίου, παραβίασε τις αρχές που διέπουν το βάρος αποδείξεως και, εν πάση περιπτώσει, προσέβαλε τα δικαιώματα άμυνας της Transcatab.
   Δεύτερον, η αναιρεσείουσα εκτιμά ότι το Γενικό Δικαστήριο, απορρίπτοντας τις αιτιάσεις περί μη συγκεκριμένου αντίκτυπου στην αγορά και περί μειώσεως της σοβαρότητας της παραβάσεως κατά την περίοδο 1999-2002, παραμόρφωσε το περιεχόμενο των πραγματικών περιστατικών και, εν πάση περιπτώσει, παραβίασε τις γενικές αρχές που διέπουν την ερμηνεία των διοικητικών πράξεων των οργάνων της Ευρωπαϊκής Ένωσης, παρέβη την υποχρέωση αιτιολογήσεως που υπέχει, καθώς και τους σχετικούς με το βάρος αποδείξεως κανόνες, τα δικαιώματα άμυνας της Transcatab και τον κανόνα non ultra petita.
   Τρίτον, κατά την αναιρεσείουσα, η αναιρεσιβαλλόμενη απόφαση πάσχει πλάνη περί το δίκαιο, καθώς και πλημμελή και παράλογη αιτιολογία, κατά το μέρος που το Γενικό Δικαστήριο απορρίπτει την αιτίαση της Transcatab περί παραβιάσεως της αρχής της ίσης μεταχειρίσεως λόγω μη εφαρμογής του ελαφρυντικού στοιχείου της υπάρξεως «εύλογης αμφιβολίας», το οποίο είχε ωστόσο εφαρμοστεί σε παρεμφερή ισπανική περίπτωση.